鄭僉判取蘇黄門圖史園囿文章鼓吹之語爲韻見貽輒復賡載  其三
作者：方岳
朝代：宋

paragraphs: 澡身乎書圃，晞髮於禮園。
靜中觀我生，父乾而母坤。
寧不自愛重，日夕聲利昏。
前脩亦人耳，而我何沄沄。
飄流衆濁間，我者能幾存。
人言千丈清，不如一寸渾。
吾方洗吾耳，爾舌寧可捫。
人情習華競，何啻於乞墦。
此固吾不能，歸袖風翻翻。
寘矣勿復道，荷鉏過前村。